No nyt kukkii! | Tuulentupa
← Kenkäkaappi
Piristystä ruokailuhuoneeseen →
Julkaistu 17.8.2019	by Saara
Sanokaahan minulle, kuinka saa pelargonit kukkimaan aikaisemmin. Muistan, että olen aiemmin saanut ne sentään kukkimaan kesäkuun loppuun mennessä, mutta en tiedä tai muista mitä teen nyt eri tavalla.
Silmäteräni kukkivat aina vain myöhemmin ja myöhemmin – tai ainakin se tuntuu siltä. Viime kesänä ensimmäiset kukat ilmestyivät heinäkuun lopulla. Tänä vuonna meni elokuun puolelle ennen kuin kunnon kukinta alkoi.
Ohjeita tuntuu olevan niin paljon kuin neuvojiakin. Viime vuonna laitoin ohjeen mukaan pienen kasan lannoitetta kukkaruukkuun juuripaakun viereen varastolannoitteeksi. Ei auttanut, pelakuut kukkivat vasta heinäkuun lopulla.
Tänä keväänä lueskelin ja kyselin taas ohjeita. Ei lannoitusta ennen kuin ensimmäiset nuput ilmestyvät. Mutta mitä jos nuppuja ei ilmestykään? Aloitin sitten lannoittamisen touko-kesäkuun vaihteessa. Aurinkoa ja Nekoa, sanoi tuttavani, sen pitäisi riittää. Sekö se sitten lopulta oli, mutta nyt todella kukkii. Meillä pihassa alkaa pikkuhiljaa syksy jo näkyä ja tämän syksyn kukat ovat nyt sitten tässä. Pelargonioiden iloitteilu on alkanut.
Eniten pidän tuosta melkein valkoisesta Mårbackasta. Hento vaaleanpunainen on kaunis väri, jota on vaikea vangita valokuvaan. Kukkapenkkinä toimii tänä kesänä vanha, todella paljon elämää nähnyt pitkä penkki. Penkki nostettiin patiolle vanhalta terassilta uuden rakentamisen ajaksi ja tuohon se jäi. Ja siinähän on pelakuiden hyvä olla.
Keittiön ikkunan alla on muutama keväällä multaan tökkäämäni pistokas ja nekin ovat innostuneet kukkimaan. Hauska nähdä, että pistokkaat, mitkä tuohon ikkunan alle keväällä laitoin, ovat kaikki sattumalta samaa väriä. Pistokasvaiheessa kun ei millään muista, mikä on mikäkin laji tai väri. Itse asiassa, en edes muistanut, että minulla on noin paljon tuota tummempaa vaaleanpunaista.
Valkoinen pelargoniani on vaikeampi saada säilymään talven yli, mutta tämä portailla kukkiva yksilö on jo useamman vuoden vanha.
Jotta onnistuisin ensi kesänä hiukan paremmin, hyvät neuvot ovat tarpeen. Voipi olla, että en leikannut näitä tarpeeksi. En muista enää mitä multaa käytin istuttaessa, mutta kesäkukkamultaa se ei tainnut olla – ensi kesänä sitä sitten. Mitä muuta?
I’m having difficulty to get my pelargonium to bloom earlier. I used to get them to bloom already at the end of June and I cannot remember what I was doing differently from now. Now my pelargonium are blooming at the end of July or beginning of August. Needing some advice!
Kategoria(t): Kasvit, Pihalla, Vanhat tavarat Avainsana(t): patio, pelakuu, pelargoni. Lisää kestolinkki kirjanmerkkeihisi.
2 vastausta artikkeliin: No nyt kukkii!
Mä en tiedä! Mutta mulla yritti kukkia koko talven, nypin kaikki nuput pois. Toukokuussa laitoin ne ulos ja aloin saman tien lannoittaa. En leikannut yhtään. Alkoivat saman tien pukata nuppuja. Nämä konstit ovat vissiin just päinvastoin kuin pitäisi tehdä, mutta hyvin toimi 😀
29.8.2019 20:55
Ai, no tuota olisikohan minun pitänyt kanssa jättää leikkaamatta. Taidan kokeilla sitä muutamaan ensi keväänä. Kaikkea kannattaa kokeilla. Olis aika kiva jos sais ne jo kesäkuussa kukintaan.